Bakı Dövlət Universiteti Tələbə Hüquq Jurnalı

Bakı Dövlət Universiteti Tələbə Hüquq Jurnalı () ― BDU Hüquq Fakültəsinin tələbələri tərəfindən redaktə və dərc olunan resenziyalı hüquq jurnalı.

Jurnalda həm peşəkar hüquqşünaslar, həm də tələbələr tərəfindən yazılmış məqalələr yer alır. Jurnalın redaktorları Bakı Dövlət Universiteti Tələbə Elmi Cəmiyyətinin üzvləri sırasından seçilir. Redaksiya heyəti daimi olaraq hər ilin aprel və sentyabr aylarında 2 sayda olmaqla yeni buraxılışlar dərc edir.

 Tarixi 
BDU Tələbə Hüquq Jurnalı ilk dəfə BDU Hüquq fakültəsi Tələbə Elmi Cəmiyyətinin nəşri olaraq 2014-cü ilin noyabr ayında Orxan Abdulkərimli tərəfindən təsis edilmişdir. Jurnalın ilk sayı 2015-ci ilin may ayında dərc olunmuş, yayımlandıqdan bir ay sonra "HeinOnline", 2023-cü ildə isə "Scopus" məlumat bazalarına daxil edilmişdir. Jurnal Azərbaycanda "Scopus" bazasında indekslənən ilk və yeganə tələbə jurnalı və "HeinOnline" bazasına yerləşdirilmiş tək Azərbaycan jurnalıdır. 2016-cı ilin mayınadək olan müddətdə isə jurnal "Scholastica", "ExpressO" məlumat bazalarına üzv qəbul olunmuşdur. 2025-ci ildə isə jurnalın Berkli Kaliforniya Universiteti və Yel Universitetinin kitabxanalarında yerləşdirilməsinə nail olunmuşdur. Həmin il aprelin 15-də jurnalın 10 illik yubiley tədbiri keçirilmişdir.

 Fəaliyyəti 
BDU Tələbə Hüquq Jurnalının fəaliyyətində ABŞ-nin Harvard, Yel, Stanford kimi universitelərinin təcrübəsindən yararlanılmışdır. Jurnal siyasəti dünya səviyyəsində qəbul edilmiş akademik hüquqi yazı qaydalarına əsaslanmışdır. Burada tələbələr və peşəkar hüquqşünaslar tərəfindən yazılmış Azərbaycan və ingilis dilində məqalələr dərc olunur. Məqalələrin qəbulunda əsas meyarlardan biri onların aktual problemlərlə bağlı olmasıdır. Jurnalda, əsasən, konstitusiya hüququ, beynəlxalq hüquq, mülki hüquq, cinayət hüququ, kommersiya hüququ, vergi hüququ, rəqabət hüququ, informasiya texnologiyaları hüququ sahələri üzrə və ya digər yeni mövzularda olan məqalələrə üstünlük verilir. Jurnal 14 iyun 2023-cü ildə Azərbaycan Arbitraj Assosiasiyası tərəfindən Parisdə keçirilmiş ilk Azərbaycan Arbitraj Günü tədbirində təşkilatçı tərəfdaş kimi iştirak etmişdir. 2024-cü ildə Tələbə Hüquq Jurnalı hüquqi yazı ilə bağlı göstərişləri və mühüm detalları əks etdirən "Akademik Hüquqi Yazı Kitabçası"nı dərc etmişdir.

BDU Tələbə Hüquq Jurnalı AMEA və digər qurumlarla əməkdaşlıq çərçivəsində akademik hüquqi yazı və müxtəlif hüquqi mövzularda konfranslar təşkil etməkdədir.

 Akademik Hüquqi Yazı Kitabçası 
"Akademik Hüquqi Yazı Kitabçası" BDU Tələbə Hüquq Jurnalı tərəfindən akademik hüquqi yazı ilə məşğul olmaq istəyən şəxslər üçün bələdçi olaraq hazırlanmışdır. Kitabça akademik hüquqi yazı barəsində təməl bilik və prinsipləri, eləcə də onun maddi və texniki baxımdan cavab verməli olduğu tələbləri əhatə edir. Jurnalın çoxilllik təcrübəsinə əsaslanan kitabça özündə akademik hüquqi yazı prosesinin müxtəlif mərhələlərinə dair ardıcıl və sistemli tövsiyələr əks etdirir.

 Redaksiya heyəti 
Bakı Dövlət Universiteti Tələbə Hüquq Jurnalının redaksiya heyəti müxtəlif kurslarda təhsil alan və Bakı Dövlət Universiteti Hüquq fakültəsinin Tələbə Elmi Cəmiyyətinin üzvü olan hüquq tələbələrindən ibarətdir. Tələbə Elmi Cəmiyyətinə qəbul zamanı tələbələrin onlara verilmiş müxtəlif tapşırıqlar əsasında redaktə, akademik hüquqi yazı və araşdırma bacarıqları dəyərləndirilir. Bu zaman yüksək göstəricilər əldə etmiş tələbələr Jurnalın redaksiya heyətinə qəbul edilir.

Jurnala məqalələrin qəbulu və onların redaktəsi prosesi baş redaktorun nəzarət və idarəsi altında digər redaktorlar tərəfindən icra edilir. Məqalələrin yararlılığı isə rəyçilər tərəfindən qiymətləndirilir. Qiymətləndirilmə prosesi zamanı rəyçilərin işi ikiqat anonimləşdirilmiş şəkildə həyata keçirilir, konfidensiallıq təmin olunur. Jurnalın baş redaktorunun fəaliyyət müddəti 1 ildir və hər il yeni namizədlə əvəzlənir. İlk baş redaktor isə Orxan Abdulkərimli olmuşdur.

 İstinadlar 

 Xarici keçidlər 
 BDU Tələbə Hüquq Jurnalı "HeinOnline" platformasında
 BDU Tələbə Hüquq Jurnalı "Scopus" məlumatlar bazasında
 BDU Tələbə Hüquq Jurnalı "Scholastica" məlumat bazasında
 "Akademik Hüquqi Yazı Kitabçası"